钦定古今图书集成/方舆汇编/职方典/第1493卷 > 顺宁府山川考 通志府州志合载
## 钦定古今图书集成/方舆汇编/职方典/第1493卷 > 顺宁府山川考 通志府州志合载

本府

凤山　：在城西一里。郡镇山也。

乐平山　：在凤山西北十五里。

中阿山　：在凤山西南十五里。

偰山　在城北十五里，又名“墨玉山。” 一望葱然，黛色如画。

交凤山　：在城东五里。形如双凤。

把边山　在城南四十五里，两山相对，一迳中通关建其上。按《明一统志》中有“把边关。”

九层楼山　：在城西北八十里。岭盘九层，上有聚落。

泮山　：在城东一百二十里。其下即兰沧、黑惠二江合流处。

阿铎山　：在城西南一百八十里。林深谷奥，下临绝涧，以藤为桥。

西粤山　在城西南二百里，猛缅界。山俱峭壁。有琼英洞，洞肖城阙，广约十馀丈。上浮翠盖，状如垂莲，中有石鼓声同击玉嵌空。奇崛深邃，莫穷偏邦。山揖其左，猢狲山倚其右。拱而前者有梳头山，高卑环接，皆名胜也。

阿鲁使泥山　，在城北一百八十里。上有白霞洞，深十馀步，石盖如楼，时见白气东下，有泉入黑惠江。

蜢䗱者石山　在城西北二百四十里。山极高峻，奇石嵌空，怪异万状。上有聚落，名“蜢䗱。” 顺宁河　在府治东。源出甸头村山箐，流入云州孟佑河。

瓮磉河　在府南一里。水出南山。

洛甸河　在府南三十五里。出中阿山下。腊门河　在府北十里。三水俱南流，与顺宁河会而东注。

兰沧江　在府东北七十里。源自金齿，东南流经府境，又上流东北为银龙江，亦会此水，与黑惠江合，南历景东、元江、交趾入南海。

黑惠江　在府东。其上流即碧溪。江水由大理、剑川二泽与漾濞水合为一江。经府泮山下入兰沧，达南海。蒙氏号“四渎之一。”

龙湫　，在府治南山之麓，方一亩，林木丛蔚，水色澄碧。

蕴古泉　在府治西。《彝语》谓泉为瓮，谓涌为古，又名瓮古泉。其水澄澈，可鉴毛发。

云州

镇彝山　在州西五里

习弥山　在州东六十里。

蛮弥山　，在州南二百五十里。林密山深，岩石壁立。

马鞍山　在州之右五里。

天马山　，在州之后四里有馀，为州之主，山称“名胜。”

猛卵山　，在州治前十馀里。形如列戟，翠色欲流。

昔弥山　在州北一百五十里。下临澜沧江，高逾千仞。旧有一联云：“昔弥之峰耸而翠，遥接孤城；沧江之水漪以深，险同天堑。” 不知谁氏之笔也。

阿轮山　在州之东一百二十里，下临澜江，高二千馀仞，与诸山绵亘不分隔。江景东无量山对峙，险峻异常，登陟维艰。云“地无雪，此山甚寒，雪积不消。”

挨罗箐　在州北一百里。自猛郎永镇桥起，至林后哨止，约三四十里。两山高夹，溪水乱流，路通一线，泥泞险罅，雨霁皆然。乔木蔽天，藤萝障

日迷漫如雾。朝夕阴霾。酷暑而昼生寒。日午即如近暮矣。

澜沧江　在州北一百二十里，与漾濞江合，在府境接壤处。绕州境而东，入景东猛缅界。江水到冬腊月，其色黑绿，两岸皆险峻。高山夹流，其水寒甚。因上流过丽江，金寒则水冷，无论四季，人堕入水，强半不能出。若牲畜浮渡者，每癯瘦患证。盖冷气侵骨，较他水又有异焉。

四十八道水　，在州之南一百里。自永镇关起，至猛赖大河止，约五六十里。一水曲绕于重冈复岭之下。出其途者，逾山渡涧，凡数十次而后尽渡水，方能达路。行路必要渡水，且林谷幽怪，石磴嵚峙，合抱参天之树，密如毛发，蔓草薜萝，充塞道路，人烟绝无虎豹。时有非结伴不敢经过。

顺甸河　在城南三里。府城之河与猛石河，自旧城合流，而环绕州前。每于夜静时，远闻潺潺琅琅如佩玉声。

小龙河　在州南一里。河出邦盖山及各山凹。会来之水，与顺甸河合流，浅溢靡常。间或夏月，人马浮涉，有至中流而漂去者，值其忽涨故也。神舟渡　在太平哨之下十里，往蒙化府交界，用大板船济渡。

漫乃江　，在阿轮山东五里，系往景东之咽喉，用木槽船渡。

猛赖河　在州南八十里。河之上流，名“大河” ，从猛缅界来。

《南看河　，由顺宁绕州之左》。